Η προσφορά της Ελληνικής Εταιρείας Αντιρευματικού Αγώνα (ΕΛ.Ε.ΑΝ.Α.) στον τομέα της πρόνοιας για τα άτομα με ρευματικά νοσήματα (ενημέρωση και καθοδήγηση, ηθική συμπαράσταση και επαγγελματικός αναπροσανατολισμός) εμπλουτίσθηκε και ενισχύθηκε τα τελευταία οχτώ χρόνια από την τηλεφωνική γραμμή ψυχολογικής υποστήριξης.
Προς πίστωση αυτής της προσφοράς στους νοσούντες και στις οικογένειές τους, το Υπουργείο Υγείας εξέδωσε την υπ’αρίθμ. πρωτ. Γ3δ/ΔΦ.15,18,19,20/ΓΠοικ60004 Εγκύκλιό του, με τίτλο «Ενημέρωση σχετικά με τη λειτουργία τηλεφωνικών γραμμών ψυχοκοινωνικής στήριξης και πληροφόρησης πολιτών σε επίπεδο Πρωτοβάθμιας Φροντίδας Υγείας», η οποία αναφέρει τα εξής:
«Η Δ/νση Πρωτοβάθμιας Φροντίδας Υγείας και Πρόληψης, Τμήμα Δ ́ Αγωγής Υγείας και Πρόληψης, σύμφωνα με την παρ.3 δ του άρθρου 19 του Π.Δ. 106 (ΦΕΚ 173/Α ́/28.08.2014) «Οργανισμός του Υπουργείου Υγείας», έχει αρμοδιότητα για την ανάπτυξη ενεργειών και δράσεων, για θέματα ενημέρωσης, πληροφόρησης, ευαισθητοποίησης και οργάνωσης προγραμμάτων αγωγής υγείας καθώς και σχεδιασμού και υλοποίησης προγραμμάτων πρόληψης σε επίπεδο πρωτοβάθμιας φροντίδας υγείας. Στο πλαίσιο των ανωτέρω αρμοδιοτήτων, η Δ/νση Πρωτοβάθμιας Φροντίδας Υγείας και Πρόληψης, αποστέλλει αρχικό πίνακα Φορέων που δραστηριοποιούνται στον τομέα της πληροφόρησης και προσφοράς υπηρεσιών προς τους πολίτες, αναλόγων με το αντικείμενό τους προκειμένου να αξιοποιηθούν από τους επαγγελματίες υγείας που εργάζονται στις Μονάδες Υγείας του ΠΕ.Δ.Υ , έτσι ώστε να ενισχυθεί το έργο τους στο πεδίο της πρόληψης, υποστήριξης και παραπομπής των πολιτών. Στον εν λόγω πίνακα (συνημμένο 1 ) καταγράφονται ενδεικτικά οι φορείς ΝΠΔΔ, ΝΠΙΔ, ΜΚΟ, ΑΜΚΕ κλπ, που μεταξύ των άλλων υπηρεσιών που παρέχουν, αναπτύσσουν και λειτουργούν τηλεφωνικές γραμμές άμεσης παροχής βοήθειας. Βασικά κριτήρια ένταξης των Φορέων στον πίνακα, είναι ο δημόσιος χαρακτήρας αυτών, ή ένταξή τους σε σχετικό μητρώο παροχής κοινωνικής φροντίδας και ιδιαίτερα στο Εθνικό Μητρώο Μη Κυβερνητικών Οργανώσεων Μη Κερδοσκοπικού Χαρακτήρα, η διαπίστωση ότι υφίσταται συνέχεια στην παροχή υπηρεσιών καθώς και η λειτουργία τηλεφωνικής γραμμής στήριξης, ενδυνάμωσης και συμβουλευτικής προς τους πολίτες. Κατόπιν των ανωτέρω παρακαλούνται οι Φορείς Πρωτοβάθμιας Φροντίδας Υγείας να αξιοποιούν τις αναφερόμενες υπηρεσίες, διασφαλίζοντας την ισότιμη και ανεμπόδιστη πρόσβαση των πολιτών στις υπηρεσίες Υγείας και Κοινωνικής Φροντίδας.», η οποία επίσης συγκοινοποιήθηκε, μεταξύ άλλων φορέων, και στο Υπουργείο Πολιτισμού, Παιδείας και Θρησκευμάτων, το οποίο ομοίως εξέδωσε την υπ’αρίθμ.πρωτ. 139411/Δ2 ανακοίνωσή του.
Σημειώνεται ότι μεταξύ των ανωτέρω φορέων που αποδεδειγμένα, μεταξύ άλλων, παρέχουν και υπηρεσίες τηλεφωνικής υποστήριξης και άμεσης βοήθειας, συγκαταλέγεται και η Ελληνική Εταιρεία Αντιρευματικού Αγώνα (ΕΛ.Ε.ΑΝ.Α.), στον χώρο των ρευματικών νοσημάτων και ο τηλεφωνικός αριθμός 2108237302, που διαθέτουμε για την υποστήριξη των νοσούντων.
Από την πλευρά μας, επιθυμούμε να ευχαριστήσουμε τους παραπάνω Δημόσιους Φορείς για την αναγνώριση της έως και σήμερα προσφοράς μας, υποσχόμενοι ότι θα ανταποκριθούμε με τον καλύτερο δυνατό τρόπο στην τεράστια πρόκληση της υποστήριξης των ατόμων με ρευματικά νοσήματα.