«Η άριστη συνεργασία των ιατρικών ειδικοτήτων προς όφελος της υγείας των ασθενών» είναι ο τίτλος του Γ΄ Κοινού Σεμιναρίου Ορθοπαιδικής και Ρευματολογίας που θα πραγματοποιηθεί την Πέμπτη 17 Δεκεμβρίου 2015 από τις 8:30 έως τις 14:00, στην Αίθουσα Εκδηλώσεων του ΙΑΣΩ General.
Η Α’ Ορθοπαιδική Κλινική και το Ρευματολογικό Τμήμα του ΙΑΣΩ General διοργανώνουν για τρίτη συνεχιζόμενη χρονιά τo Γ’ Κοινό Σεμινάριο Ορθοπαιδικής και Ρευματολογίας και σε συνεργασία με τις άλλες ιατρικές ειδικότητες παρουσιάζουν όλα τα νεότερα δεδομένα στα κοινά πεδία της ορθοπαιδικής και της ρευματολογίας.
Πρόεδροι της Οργανωτικής Επιτροπής είναι ο κ. Νικόλαος Λάγιος, Ορθοπαιδικός Χειρουργός, Διευθυντής Α’ Ορθοπαιδικής Κλινικής και Υπεύθυνος του Ιατρείου Οστεοπόρωσης ΙΑΣΩ General και η κα. Ελένη Κομνηνού, Ρευματολόγος, Επιστημονικά Υπεύθυνη του Ρευματολογικού Τμήματος ΙΑΣΩ General και του Ιατρείου Αυτοάνοσων Ρευματικών Νοσημάτων και Κύησης ΙΑΣΩ. Θέλοντας να τιμήσουν οι διοργανωτές τον πρωταρχικό ρόλο του νοσηλευτή στην υγεία των ασθενών, την εναρκτήρια διάλεξη θα κάνει ο κ. Θεόδωρος Κατσούλας, Επίκουρος Καθηγητής Νοσηλευτικής στο ΕΚΠΑ, ενώ εισηγητής θα είναι ο Καθηγητής κ. Βασίλειος Γολεμάτης, Πρόεδρος Επιστημονικού Συμβουλίου του ΙΑΣΩ General.
Ομιλητές επίσης θα είναι διακεκριμένοι ιατροί του ΙΑΣΩ General διαφόρων ειδικοτήτων όπως ενδοκρινολόγοι, νευροχειρουργοί, ακτινολόγοι, καρδιολόγοι, νεφρολόγοι, αγγειοχειρουργοί και αιματολόγοι, με αποτέλεσμα τη σφαιρική και ολοκληρωμένη παρουσίαση των θεμάτων.
Στο σεμινάριο θα αναπτυχθούν θέματα που αφορούν την οστεοπόρωση, την οσφυαλγία, το συστηματικό ερυθηματώδη λύκο, ενώ στο τέλος, θα συζητηθούν ενδιαφέροντα περιστατικά. Το μήνυμα της συνεργασίας και της ιατρικής σύμπραξης με αίσθημα ευθύνης απέναντι στον ασθενή είναι αυτό που διαπνέει τη διεξαγωγή του σεμιναρίου.
Η συμμετοχή στo σεμινάριο είναι ελεύθερη.