Όπως κάθε αερόβια άσκηση, η <strong>ποδηλασία</strong> βελτιώνει τη φυσική κατάστασή μας, ενώ <strong>προλαμβάνει τα καρδιαγγειακά προβλήματα</strong>. Είναι <strong>ιδανική άσκηση για γλουτούς, μηρούς και γάμπες. </strong>

Η καύση θερμίδων σχετίζεται με την <strong>ένταση</strong> και το<strong> χρόνο</strong> της ποδηλασίας, καθώς και με το σωματικό βάρος. Ενδεικτικά, ένα άτομο βάρους 70 κιλών, κάνοντας ποδήλατο με μέτριο βαθμό, <strong>μπορεί να κάψει έως και 500 θερμίδες</strong>.

Σε σχέση με το τρέξιμο και άλλα είδη αερόβιας άσκησης, το ποδήλατο <strong>επιβαρύνει λιγότερο τις αρθρώσεις</strong> και είναι κατάλληλο για άτομα με παλιούς τραυματισμούς στα πόδια ή τους γλουτούς.

<strong>Ποδήλατο και ασφάλεια</strong>

• Πριν βγείτε στους δρόμους, θα πρέπει να έχετε αποκτήσει την απαραίτητη <strong>εξοικείωση</strong> με το ποδήλατό σας. Καλό είναι να έχετε κάνει αρκετές βόλτες σε ελεγχόμενο χώρο π.χ. σε κάποιο πάρκο.

• Όταν βγείτε στο δρόμο, <strong>ακολουθείτε πιστά τον Κώδικα Οδικής Κυκλοφορίας.</strong> Οι κανόνες για τους ποδηλάτες είναι ίδιοι με αυτούς που ισχύουν για τους οδηγούς των αυτοκινήτων σε ό,τι αφορά τη σήμανση (π.χ. δεν επιτρέπεται να μπείτε ανάποδα σε μονόδρομο) και τη σηματοδότηση.

• Απαραίτητο αξεσουάρ του ποδηλάτου σας είναι τα <strong>φώτα</strong>, μπροστά και πίσω, τα οποία σας επιτρέπουν την ποδηλασία και μετά τη δύση του ηλίου. Καλό είναι να προμηθευτείτε <strong>κράνος και επιγονατίδες,</strong> ενώ συνιστάται να φοράτε το ειδικό αντανακλαστικό γιλέκο ποδηλασίας.

• Ξεκινήστε αργά την ποδηλασία και αυξήστε την ταχύτητα και τη συχνότητα σταδιακά, βάζοντας κάθε φορά έναν υψηλότερο στόχο. Μη βιαστείτε να φτάσετε στα όριά σας.

• Για καλύτερη ποδηλασία στο δρόμο, προτιμήστε να ενταχθείτε σε κάποια ποδηλατική ομάδα. Οι ποδηλασίες αυτές γίνονται οργανωμένα, με συνοδεία από ειδικά οχήματα που εξασφαλίζουν την ασφάλεια και την ποιότητα της βόλτας σας. Στις <strong>ομαδικές ποδηλασίες</strong> είναι σίγουρο ότι θα έχετε την ευκαιρία να γνωρίσετε άτομα με κοινά ενδιαφέροντα.