Με στόχο την συνεχιζόμενη ενημέρωση και εκπαίδευση των Ελλήνων Καρδιολόγων με τα τελευταία δεδομένα που αφορούν την άσκηση της κλινικής καρδιολογίας με κατάλληλη χρήση της σύγχρονης υπερηχοκαρδιογραφίας διοργανώνεται το 15ο Συμπόσιο Υπερηχοκαρδιολογίας με τίτλο: “Symposium on Echocardiology” από την Ενωση Επιστημονικού Προσωπικού του Ωνασείου Καρδιοχειρουργικού Κέντρου σε συνεργασία με το Τμήμα Αναίμακτων Διαγνωστικών Μελετών του Κέντρου. Το Συμπόσιο πραγματοποιείται στις 2 &amp; 3 Οκτωβρίου 2015 στην Αθήνα (Ιδρυμα Ευγενίδου, Λ. Συγγρού 387 - 175 64 Παλ. Φάληρο).
Η ταχύτητα εξέλιξης τόσο στην ιατρική τεχνολογία όσο και στις κλινικές και επεμβατικές πρακτικές στις καρδιολογικές παθήσεις, καθιστούν επιβεβλημένη τη συστηματική ενημέρωση των θεραπόντων ιατρών που ασχολούνται με τις καρδιαγγειακές νόσους, αλλά και την ευαισθητοποίηση των συμμετεχόντων στην παροχή και χρήση των υπηρεσιών υγείας για την ορθολογική αξιοποίηση των επιστημονικών δεδομένων.
Στη συνεδριακή αυτή εκδήλωση, ιδιαίτερη έμφαση -κατά παράδοση- δίνεται στην επισήμανση των διεθνών κατευθυντηρίων οδηγιών στην καρδιολογική πράξη, τόσο στην επαναδιατύπωση υπαρχουσών, όσο και στην ενημέρωση για τις πρόσφατες οδηγίες.
Το πρόγραμμα απαρτίζεται από θεματικές ενότητες που αφορούν την επαναιμάτωση στη στεφανιαία νόσο, την αντιμετώπιση των βαλβιδοπαθειών, την αντιμετώπιση των ανευρυσμάτων της θωρακικής αορτής καθώς και την διαχείριση των ασθενών με καρδιακή ανεπάρκεια και μυοκαρδιοπάθειες. Οπως κάθε χρόνο, στο Συμπόσιο θα υπάρξει διεθνής συμμετοχή διακεκριμένων εισηγητών.