Η <strong>Μητρική Θνησιμότητα μειώθηκε κατά 44% από το 1990</strong>, όπως αναφέρει σχετική έκθεση που δημοσίευσαν οργανισμοί των Ηνωμένων Εθνών και η Παγκόσμια Τράπεζα.

Οι μητρικοί θάνατοι σε όλο τον κόσμο μειώθηκαν από περίπου 532.000 το 1990 σε 303.000 την φετινή χρονιά, σύμφωνα με την έκθεση, την τελευταία από μια σειρά εκθέσεων, που εξετάζουν την πρόοδο στο πλαίσιο των Αναπτυξιακών Στόχων της Χιλιετίας (ΑΣΧ). Αυτό ισοδυναμεί με ένα εκτιμώμενο συνολικό ποσοστό μητρικής θνησιμότητας 216 θανάτων μητέρων ανά 100.000 γεννήσεις ζωντανών βρεφών, από 385, που ήταν το 1990.

Η <strong>μητρική θνησιμότητα</strong> ορίζεται ως ο<strong> θάνατος μιας γυναίκας κατά τη διάρκεια της εγκυμοσύνης, του τοκετού ή μέσα σε 6 εβδομάδες μετά τη γέννα.</strong>

Κατά τη διάρκεια των τελευταίων 25 ετών, ο κίνδυνος για μια γυναίκα να πεθάνει από <strong>αιτίες</strong> που σχετίζονται με την εγκυμοσύνη, μειώθηκε σχεδόν στο μισό.

Η εξασφάλιση της πρόσβασης σε υγειονομικές υπηρεσίες υψηλής ποιότητας κατά την εγκυμοσύνη και τη γέννα βοηθά στο να σωθούν ζωές. Οι βασικές υγειονομικές παρεμβάσεις περιλαμβάνουν: εξάσκηση πρακτικών καλής υγιεινής ώστε να μειωθεί ο κίνδυνος μόλυνσης, έγχυση οξυτοκίνης αμέσως μετά τον τοκετό για να μειωθεί ο κίνδυνος σοβαρής αιμορραγίας, εντοπισμό και αντιμετώπιση δυνητικά θανατηφόρων ασθενειών όπως η υπέρταση λόγω της εγκυμοσύνης και διασφάλιση της πρόσβασης σε υπηρεσίες σεξουαλικής και αναπαραγωγικής υγείας και οικογενειακού προγραμματισμού για τις γυναίκες.

<strong>Άνιση πρόοδος

</strong>Παρά τις παγκόσμιες βελτιώσεις, μόνο <strong>9 χώρες</strong> πέτυχαν τον 5ο Αναπτυξιακό Στόχο της Χιλιετίας για τη μείωση του ποσοστού μητρικής θνησιμότητας κατά τουλάχιστον 75% μεταξύ 1990 και 2015. Οι χώρες αυτές είναι το <strong>Μπουτάν, το Πράσινο Ακρωτήρι, η Καμπότζη, το Ιράν, η Λαϊκή Δημοκρατία του Λάος, οι Μαλδίβες, η Μογγολία, η Ρουάντα και το Ανατολικό Τιμόρ</strong>. Παρά τη σημαντική αυτή εξέλιξη, τα ποσοστά μητρικής θνησιμότητας σε ορισμένες από αυτές τις χώρες, παραμένουν υψηλότερα από τον παγκόσμιο μέσο όρο.

Μια νέα Παγκόσμια Στρατηγική για την Υγεία των Γυναικών, των Παιδιών και των Εφήβων, που ξεκίνησε από το Γενικό Γραμματέα των Ηνωμένων Εθνών το Σεπτέμβριο του 2015, έχει ως στόχο να συμβάλει στην επίτευξη του φιλόδοξου στόχου της μείωσης των θανάτων μητέρων σε λιγότερους από 70 ανά 100.000 γεννήσεις ζώντων νεογνών σε παγκόσμιο επίπεδο, όπως αναφέρεται και στους Στόχους για μια Βιώσιμη Ανάπτυξη.

Η επίτευξη αυτού του στόχου θα απαιτήσει περισσότερο από τον τριπλασιασμό του ρυθμού της προόδου - από την ετήσια βελτίωση 2,3% των ποσοστών μητρικής θνησιμότητας που σημειώθηκε μεταξύ 1990 και 2015, σε 7,5% ετησίως, από τις αρχές του επόμενου έτους.