<p>Δώδεκα παιδίατρους έθεσε σήμερα σε κατ’ οίκον περιορισμό η ιταλική αστυνομία, καθώς φέρονται να δωροδοκούνταν από φαρμακευτικές εταιρίες για να προωθούν το γάλα-σκόνη τους, αντί του θηλασμού.</p>
<p>Η σχετική ανακοίνωση αναφέρει ότι η αστυνομία ερευνά «μια κοινή και διαδεδομένη πρακτική» κατά την οποία παιδίατροι «συνταγογραφούν γάλα-σκόνη για νεογέννητα μωρά με αντάλλαγμα πολυτελή δώρα και ακριβές διακοπές». </p>
<p>Σημειώνεται πως, σύμφωνα με την ανακοίνωση, δύο από τους γιατρούς που έχουν τεθεί σε περιορισμό είναι επικεφαλής των παιδιατρικών τμημάτων νοσοκομείων. Παράλληλα πέντε εμπορικοί αντιπρόσωποι τριών διαφορετικών εταιριών και ένα στέλεχος τέθηκαν επίσης σε κατ’ οίκον περιορισμό, σημείωσε η αστυνομία.</p>
<p>Η ιταλική αστυνομία αναφέρει ότι οι εμπορικοί αντιπρόσωποι «επικοινωνούσαν με τους παιδίατρους για να τους παροτρύνουν να συνταγογραφήσουν γάλα-σκόνη σε νεογέννητα μωρά, δρώντας αντίθετα στην ομόφωνη άποψη των επιστημόνων για την ανάγκη να προωθείται η χρήση του μητρικού γάλακτος».</p>
<p>Σύμφωνα με τον αστυνομικό Τζενάρο Ρικάρντι, οι εμπορικοί αντιπρόσωποι προσέφεραν δώρα αξίας «εκατοντάδων χιλιάδων ευρώ» στους γιατρούς που εργάζονταν σε δημόσια νοσοκομεία, αν αυξάνονταν οι πωλήσεις του γάλακτος-σκόνη που προωθούσαν.</p>
<p>Στο μεταξύ εκτελούνται 26 εντάλματα έρευνας και κατάσχεσης που αφορούν την υπόθεση σε τέσσερις επαρχίες της Ιταλίας.</p>



Πηγή : eReportaz