Προβληματική είναι η κατάσταση λειτουργίας του Ευγενίδειου Θεραπευτηρίου, το οποίο λειτουργεί ως Ανώνυμος Εταιρεία με κύριο μέτοχο το Πανεπιστήμιο Αθηνών, απαντά η Διοίκηση του Ιδρύματος, στους εργαζόμενους, που σήμερα πραγματοποίησαν 24ωρη απεργία, αντιδρώντας στις μισθολογικές μειώσεις, που όπως αναφέρουν φτάνουν και το 25% και διεκδικώντας την καταβολή δεδουλευμένων πέντε μηνών.

Η Διοίκηση αναφέρει ότι το μισθολογικό κόστος ανέρχεται περίπου στο 70% του προϋπολογισμού του Θεραπευτηρίου, επισημαίνοντας ότι σε ανάλογα ιδρύματα το αντίστοιχο κόστος δεν ξεπερνά το 35% και εξηγεί ότι «προκειμένου να διασφαλισθεί η συνέχιση της λειτουργίας του Θεραπευτηρίου και ακολουθώντας σχετική απόφαση της Συγκλήτου του Πανεπιστημίου Αθηνών, απεφασίσθη η μείωση του μισθολογικού κόστους κατά τρόπο δίκαιο και συμβατό με τη γενικότερη οικονομική κατάσταση που διάγει η χώρα».

&nbsp;