<strong>Η Γκρασιέλα, ένα 8χρονο κοριτσάκι που υφίσταται καθημερινά 400 κρίσεις επιληψίας, θα γίνει η πρώτη νόμιμη καταναλώτρια ιατρικής κάνναβης στο Μεξικό, όπου απαγορεύεται η χρήση της ουσίας αυτής.</strong>

Το υπουργείο Υγείας ανακοίνωσε χθες ότι θα διευκολύνει τη διαδικασία για την εισαγωγή ελαίου κάνναβης, το οποίο μπορεί να βοηθήσει τη μικρή να ανακουφιστεί από τους πόνους της.

"Είμαστε ικανοποιημένοι", δήλωσε στο Γαλλικό Πρακτορείο ο Ραούλ Ελιζάλντε, πατέρας της Γκρασιέλα, μετά τη συνάντηση που είχε με τη διεύθυνση της μεξικανικής υπηρεσίας υγείας, η οποία επιβλέπει τις εισαγωγές φαρμάκων στη χώρα.

"Είναι η τελευταία μας ελπίδα", είπε. "Ελπίζουμε ότι το φάρμακο αυτό θα μειώσει τις κρίσεις επιληψίας που έχει και ότι θα γίνει πιο ανεξάρτητη, ότι θα μπορεί να περπατάει, να μιλάει και να τρώει μόνη της".

Η "Γκρας" (Χάρις), όπως τη φωνάζουν οι γονείς της, η οποία ζει στη βιομηχανική πόλη Μοντερέι, στο βόρειο Μεξικό, υποφέρει από το σύνδρομο Lennox-Gastaut, μια μορφή επιληψίας που είναι πολύ δύσκολο να θεραπευτεί.

Οι γονείς της δοκίμασαν πολλές θεραπείες στο οκτάχρονο κοριτσάκι τους, όπως και ραδιοχειρουργική στο κεφάλι, για να μετριάσουν τους πόνους της, αλλά χωρίς αποτέλεσμα. Η κατάσταση της υγείας της επιδεινώθηκε σταδιακά.

Τον περασμένο μήνα ένας δικαστής έδωσε άδεια στην οικογένειά της να εισαγάγει και να χρησιμοποιήσει κανναβιδιόλη, ένα από τα συστατικά της κάνναβης, για τη θεραπεία της Γκρασιέλα, παρά την αντίθεση της κυβέρνησης, στη χώρα αυτή στην οποία 100.000 άνθρωποι έχουν χάσει την ζωή τους ή αγνοείται η τύχη τους σε λιγότερα από 10 χρόνια λόγω της βίας που συνδέεται με τα κυκλώματα του λαθρεμπορίου ναρκωτικών.

Τώρα πια το μόνο που χρειάζεται είναι, σύμφωνα με τον πατέρα της Γκρασιέλα, ο γιατρός να γράψει μια συνταγή, την οποία θα χρησιμοποιήσουν οι αρχές για να εισαγάγουν το φάρμακο αυτό από τις ΗΠΑ ή τη Νορβηγία.

"Θα πρέπει να υπογραμμίσουμε ότι αυτή η άδεια δεν σημαίνει ότι η εισαγωγή μαριχουάνας, υπό οποιαδήποτε μορφή, θα εγκριθεί ποτέ", σημειώνει το υπουργείο Υγείας στη σχετική ανακοίνωσή του.

Ο πατέρας της Γκρασιέλα δήλωσε επίσης ότι, παρά την άδεια που δόθηκε από τον υπουργό, η μάχη θα συνεχιστεί ενώπιον της δικαιοσύνης καθώς η κυβέρνηση προσέφυγε κατά της απόφασης αυτής του δικαστή.

Μετά την Ουρουγουάη, η οποία νομιμοποίησε τον Δεκέμβριο του 2013 την καλλιέργεια μαριχουάνας για θεραπευτικούς λόγους, όπως και για λόγους αναψυχής, η Χιλή έκανε ένα βήμα προς την αποποινικοποίησή της τον Ιούλιο έπειτα από ψηφοφορία των βουλευτών της με την οποία εγκρίθηκε η καλλιέργεια για προσωπική ή θεραπευτική χρήση της κάνναβης.

Στις ΗΠΑ η ιατρική χρήση της μαριχουάνας επιτρέπεται σε περισσότερες από 20 πολιτείες.

Η μεξικανική κυβέρνηση εμμένει ωστόσο προς το παρόν στη θέση της, μολονότι ο πρώην πρόεδρος της χώρας Βισέντε Φοξ είχε εκφραστεί υπέρ της αποποινικοποίησης της κάνναβης.