<p>Νέα έρευνα έρχεται να… ανοίξει τα μάτια στους άντρες και να μας εξηγήσει ότι δε χρειάζεται να στερούμαστε τη χαρά του σεξ όταν πονάει η μέση μας. Το μόνο που έχουμε να κάνουμε είναι να επιλέξουμε την κατάλληλη στάση!</p>
<p>Ερευνητές από το Πανεπιστήμιο του Γουότερλου στο Οντάριο του Καναδά μελέτησαν την ακριβή κίνηση της σπονδυλικής στήλης κατά τη διάρκεια του σεξ, ώστε να διαπιστώσουν σε ποιες στάσεις καταπονείται περισσότερο η μέση. Χρησιμοποίησαν, λοιπόν, συστήματα καταγραφής της κίνησης με υπέρυθρη και ηλεκτρομαγνητική τεχνολογία και κατέγραψαν τις κινήσεις που έκαναν δέκα ζευγάρια σε πέντε συγκεκριμένες στάσεις.</p>
<p>Στόχος ήταν να διαπιστωθεί σε ποιες στάσεις καταπονείται περισσότερο και σε ποιες λιγότερο η μέση του άντρα. Αντίθετα με τις οδηγίες αρκετών ειδικών, η καλύτερη στάση δεν είναι το λεγόμενο «spooning», όταν δηλαδή το ζευγάρι βρίσκεται ξαπλωμένο και ο άνδρας αγκαλιάζει τη γυναίκα από πίσω. Αντίθετα, είναι καλύτερο ο άνδρας να στηρίζεται στα γόνατα και η πλάτη του να βρίσκεται σε ευθεία («doggy-style»)!</p>
<p>Η σχετική μελέτη που δημοσιεύεται στο επιστημονικό περιοδικό Spine αναφέρει πως η συγκεκριμένη στάση είναι ιδανική για τους άνδρες που παρουσιάζουν μειωμένη ευελιξία στη μέση, δηλαδή δυσκολεύονται να σκύψουν στην προσπάθεια να ακουμπήσουν τα δάχτυλα των ποδιών τους ή πονούν όταν κάθονται για πολλές ώρες. Στη στάση αυτή, ο άνδρας χρησιμοποιεί περισσότερο τους γοφούς του και όχι τη μέση του για να διευκολύνει την κίνηση κατά τη διάρκεια του σεξ.</p>
<p>Η επικεφαλής της μελέτης Natalie Sidorkewicz τονίζει ότι η στάση που επιλέγει το ζευγάρι στο σεξ θα πρέπει να εξαρτάται από τον τύπο της οσφυαλγίας που αντιμετωπίζει ο άνδρας ή την ένταση του πόνου.</p>
<p>Εντός των επόμενων μηνών, αναμένεται να πραγματοποιηθεί αντίστοιχη δοκιμή προκειμένου να διαπιστωθεί ποιες είναι οι ιδανικές στάσεις στο σεξ για τις γυναίκες που αντιμετωπίζουν πόνους στη μέση.</p>
<p>Πηγή: onmed.gr</p>


 Πηγή : <a href="http://www.e-reportaz.gr/%ce%b7-%ce%ba%ce%b1%ce%bb%cf%8d%cf%84%ce%b5%cf%81%ce%b7-%cf%83%cf%84%ce%ac%cf%83%ce%b7-%cf%83%cf%84%ce%bf-%cf%83%ce%b5%ce%be-%ce%b1%ce%bd-%cf%80%ce%bf%ce%bd%ce%ac%ce%b5%ce%b9-%ce%b7-%ce%bc%ce%ad/">e-reportaz.gr</a>