Για 8η συνεχή χρονιά, οι Pharmaκλήδες - φέτος μέσα από την έντεχνη ομάδα της μπάντας, τους «Pharmaκλήδες εν Τέχνη» - διοργάνωσαν την καθιερωμένη μουσική βραδιά για την ενίσχυση του έργου της ΦΛΟΓΑΣ – του Συλλόγου Γονιών Παιδιών με Νεοπλασματική Ασθένεια.
Στο πλαίσιο της εκδήλωσης, η Πρόεδρος του Συλλόγου, κα Μαρία Τρυφωνίδη ανέφερε: «Είναι συγκινητική η στήριξη της Pharmathen και του συγκροτήματος «Pharmaκλήδες εν Τέχνη», στο σημαντικό και δύσκολο έργο της ΦΛΟΓΑΣ. Μας δίνει δύναμη και αισιοδοξία να έχουμε για 8η συνεχή χρονιά συνοδοιπόρους που μας στηρίζουν από καρδιάς. Πιστεύω πως αυτό είναι και το «μυστικό της επιτυχίας» των εκδηλώσεων που διοργανώνουν οι εργαζόμενοι της εταιρείας Pharmathen. Για τη ΦΛΟΓΑ αποτελούν λαμπρό παράδειγμα εθελοντισμού και κοινωνικής προσφοράς, κάτι που ως Σύλλογος έχουμε ιδιαίτερη ανάγκη λόγω της έλλειψης επιχορήγησής μας από Δημόσια και Ευρωπαϊκά Προγράμματα. Για άλλη μια φορά, σας ευχαριστούμε θερμά για τις όμορφες μουσικές στιγμές που μας χαρίσατε και κυρίως για την ηθική και υλική στήριξη που προσφέρετε για τη βελτίωση της ποιότητας ζωής των παιδιών που πάσχουν από Καρκίνο. Ένα μεγάλο Ευχαριστώ! και σε όλους τους εργαζόμενους και φίλους της Pharmathen που ήλθαν και φέτος να στηρίξουν τη ΦΛΟΓΑ».
Στο πλαίσιο της εκδήλωσης, ο Δρ. Κωνσταντίνος Κοτζιάς, Διευθυντής Εταιρικής Επικοινωνίας της Pharmathen και ιδρυτικό μέλος των Pharmaκλήδων δήλωσε: «Είμαστε πολύ περήφανοι που για 8η συνεχή χρονιά, οι εθελοντές - εργαζόμενοι της Pharmathen - φέτος με την έντεχνη ομάδα της μπάντας, τους «Pharmaκλήδες εν Τέχνη» - στηρίζουν τις ανάγκες και το έργο της ΦΛΟΓΑΣ. Στο πλαίσιο των προγραμμάτων Εταιρικής Κοινωνικής Υπευθυνότητας της Pharmathen, έχουμε ως προτεραιότητα να στηρίζουμε έμπρακτα, φορείς που βοηθούν τα παιδιά να έχουν ισότιμη πρόσβαση σε μία καλύτερη ζωή. Τέτοιες δράσεις μπορούν και υλοποιούνται με την αμέριστη στήριξη της Διοίκησης της Pharmathen, η οποία ενισχύει το κλίμα κοινωνικής ευαισθητοποίησης στον Όμιλο και προτρέπει τους εργαζόμενούς της να αναλαμβάνουν πρωτοβουλίες σε αυτή την κατεύθυνση. Φέτος, νιώθουμε ιδιαίτερη χαρά, γιατί συγκεντρώσαμε ακόμη περισσότερα χρήματα για τη ΦΛΟΓΑ. Ευχαριστούμε όλους όσους παρευρέθηκαν στην εκδήλωση. Για εμάς κάτι τέτοιο αποδεικνύει στην πράξη πως ακόμη και σε αυτούς τους δύσκολους καιρούς για την χώρα, ο άνθρωπος πάντα βρίσκει τρόπο να βοηθάει το συνάνθρωπο».
Στην εκδήλωση που πραγματοποιήθηκε στις 12 Ιουνίου στο «HolyWood stage» έδωσαν το «παρών» εργαζόμενοι, μέλη και φίλοι του Συλλόγου ΦΛΟΓΑ και της εταιρείας Pharmathen, καθώς και πλήθος κόσμου που απόλαυσε έντεχνα τραγούδια και μουσικές γνωστών καλλιτεχνών, ερμηνευμένα από τη μουσική μπάντα.
Τα χρήματα που συγκεντρώθηκαν, ποσό που ξεπέρασε κάθε προηγούμενη προσπάθεια, παραδόθηκαν από τους Pharmaκλήδες στους εκπροσώπους του Διοικητικού Συμβουλίου της Φλόγας, για την ενίσχυση του σκοπού και του έργου του Συλλόγου.