<strong>Γράφει ο Διογένης ο Κυνικός.....</strong>

Δεν πιστεύουμε να μην γνωρίζει κανείς τους εμίρηδες και τους κακομοίρηδες αυτής της χώρας; Ναι, αυτοί που σκέπτεστε είναι… Οι πλούσιοι, οι πολιτικοί, οι απατεώνες, τα λαμόγια, οι μεγάλοι φοροφυγάδες αυτής της χώρας και από την άλλη πλευρά ο λαός, οι συνταξιούχοι, οι μισθοσυντήρητοι, αυτοί του πληρώνουν τόσα και τόσα χρόνια το μάρμαρο… Και το ερώτημα που γεννάται από όλες τις τελευταίες εξελίξεις και τα όσα διαβάζουμε είναι: Πόσο ακόμα θα αντέξουν οι κακομοίρηδες την κατάσταση αυτή;

Το πρόβλημα δεν είναι μόνο τα χαράτσια, οι δεκάδες φόροι που έχουν επιβληθεί στην μεσαία και κατώτερη βιοτική τάξη στην Ελλάδα. Είναι και η παντός είδους ασυλία προς την ανώτερη βιοτικά τάξη, αυτή των πλουσίων, που συνεχίζει να απολαμβάνει όλων των προνομίων που απολάμβανε μέχρι σήμερα. Διαβάσαμε προχθές δημοσίευμα στην εφημερίδα τα ΝΕΑ που είχε μια πολύ ωραία παράθεση όλων των φόρων που έχουν επιβληθεί στους Έλληνες ή που έχουν αυξηθεί από το 2010 και μετά. 57 φόροι συνολικού ύψους 24,7 δισεκατομμυρίων ευρώ!!! Τι άλλο να πει κανείς για να δείξει το μέγεθος την αρπαγής περιουσιών από τους νοικοκυραίους αυτής της χώρας;

Και προφανώς επειδή μας κυβερνούν μαζοχιστές δεν αρκεί το να βάζουν ή να αυξάνουν φόρους στο λαό πρέπει να προσέχουν και τους «δικούς» τους ανθρώπους. Είναι δε τόσο ξεδιάντροπη η πολιτική τους που πλέον και όλα τα μεγάλα και έγκυρα διεθνή ΜΜΕ καυτηριάζουν το γεγονός της αδιαφορίας, προστασίας, όπως θέλει ας το πει ο καθένας, προς την μεγάλη φοροδιαφυγή. Ακόμη και η Τρόικα τους έχει καταλάβει τι κάνουν με αποτέλεσμα ο Ματίας Μορς στην ακρόασή του στο Ευρωκοινοβούλιο, να εκφράσει την άποψη πως στην Ελλάδα ακόμα και σήμερα προστατεύονται τα ισχυρά συμφέροντα από το πολιτικό κατεστημένο. Τώρα γιατί δεν λαμβάνει μέτρα και για αυτό η τρόικα αφού το κάνει για όλα τα άλλα είναι περίεργο… Απλά καταγγέλλουν και αυτοί!

Και έχει ο κόσμος τα προβλήματα του, δεν ξέρει πως θα πληρώσει τους φόρους, πως θα ταΐσει τα παιδιά του και έρχεται και η εταιρία Wealth-X της Σιγκαπούρης σε συνεργασία με την ελβετική επενδυτική τράπεζα UBS να μας πουν ότι οι πλούσιοι έγιναν πλουσιότεροι παγκοσμίως. Σκασίλα μας θα πουν κάποιοι… Εδώ τι γίνεται, με εμάς; Δυστυχώς η εταιρεία Wealth-X φρόντισε και για αυτό… Με μια έκθεση της που δημοσιεύτηκε τον Σεπτέμβριο μας ενημερώνει ότι η οικονομική ελίτ στις χώρες που βρίσκονται στη «δίνη» της ευρωκρίσης είδε τις περιουσίες της να αυξάνονται. Ειδικότερα για την Ελλάδα, η οποία διανύει αισίως τον έκτο χρόνο ύφεσης, η έρευνα καταγράφει 505 πολίτες με χρηματική περιουσία που υπερβαίνει τα 30 εκατομ. δολάρια. Πρόκειται για μία αύξηση της τάξεως του 11%. Σύμφωνα με την ίδια έρευνα πάντα, οι πιο πλούσιοι Έλληνες κατόρθωσαν μάλιστα να αυξήσουν τη συνολική τους περιουσία κατά 20%!!!! Μεγαλύτερο ποσοστό αύξησης του πλούτου της οικονομικής ελίτ σημειώθηκε μόνο στη Ρουμανία.

Τι ωραία, τι καλά!!! Οι ολιγάρχες, η οικονομική ελίτ, αυτή που δεν τα βγάζει πέρα (!!!), που ζητά και άλλα προνόμια, πχ και τα μαγαζιά να μένουν όλες τις Κυριακές ανοικτά, χωρίς φυσικά να προσλαμβάνουν ούτε κουνούπι, που ζητά να αυξηθεί ή να απελευθερωθεί το ποσοστό των ομαδικών απολύσεων, όπως και το να γίνουν πιο εύκολες, και που μεταφέρουν τις εταιρείες τους στο εξωτερικό, μέσα σε ένα φορομπηχτικό Αρμαγεδδώνα κατάφεραν να αυξήσουν τις περιουσίες τους κατά 20%…. Σοβαρό ποσοστό…. Όχι τρίχες….

Δηλαδή πόσο πιστεύουν οι άφρονες πολιτικοί που είτε μας κυβερνούν είτε αντιπολιτεύονται την κυβέρνηση ότι θα αντέξει ο Ελληνικός λαός με αυτές τις προκλήσεις; Τα όσα λένε δε περί κατανοήσεως των προβλημάτων του λαού είναι στάχτη στα μάτια… Και πάλι καλά που υπάρχουν και κάποιοι δικαστικοί που σώζουν τουλάχιστον τα προσχήματα, που παλεύουν να αποδώσουν δικαιοσύνη και να αποκαταστήσουν μερικά έστω τις αδικίες που υπάρχουν. Έτσι είναι φυλακή σήμερα κάποιοι πολιτικοί, ελάχιστοι βέβαια μπροστά σε αυτούς που θα έπρεπε να είναι πίσω από τα κάγκελα. Έτσι είναι φυλακή κάποιοι επιχειρηματίες, έτσι ελέγχονται κάποιοι γιατροί που θησαύρισαν με απάτες σε βάρος του δημοσίου, κάποιοι δικηγόροι και κάποιοι άλλοι. Ίσως να είναι σταγόνα στον ωκεανό… Ναι αλλά τουλάχιστον αυτοί οι λίγοι άνθρωποι, οι εκλεκτοί, κάνουν το καθήκον τους, τιμούν τον όρκο τους, σε αντίθεση με όλους τους άλλους…

Φαίνεται ότι οι πολιτικοί σε αυτή τη χώρα ζουν σε άλλη διάσταση… σε κάποια παράλληλη. Αλλά έστω και λίγη τηλεόραση να έβλεπαν όπως πχ ένα γκάλοπ που είδαμε στην τηλεοπτική εκπομπή του Πέτρου Κουσουλού την περασμένη Παρασκευή, από την συχνότητα του ACTION24, θα άκουγαν την άποψη του «κοσμάκη», και με τι κοσμητικά επίθετα και άλλα τους στόλισαν. Ας προσέξουν λοιπόν να αλλάξουν πορεία αυτοί που μας κυβερνούν και αυτοί που υποτίθεται ότι τους ελέγχουν γιατί δεν πάει άλλο. Κοροϊδία τελείωσε. Τα όσα γίνονται ή δεν γίνονται σε αυτή την χώρα είναι ΠΡΟΚΛΗΣΗ… Και η υπομονή του λαού έχει εξαντληθεί… Μην την δοκιμάζουν άλλο… Και μια σταγόνα ακόμη είναι αρκετή για να ξεχειλίσει το ποτήρι της οργής…