<div class="item-gen item-01">
<div class="description">

Μετά τον καρκίνο του μαστού, πλέον και στους καρκίνους του πεπτικού συστήματος είναι εφικτός ο έλεγχος για τυχόν ύπαρξη γενετικών μεταλλάξεων. Τα μοριακά τεστ νέας γενιάς, τα οποία γίνονται και σε δημόσια νοσοκομεία (για παράδειγμα στο Παθολογοανατομικό Εργαστήριο της Ιατρικής Σχολής του Εθνικού &amp; Καποδιστριακού Πανεπιστημίου Αθηνών στο Γουδή), μπορούν να δείξουν τις πιθανότητες να είναι κάποιος καρκίνος του πεπτικού κληρονομούμενος. Για τους κληρονομούμενους καρκίνους χρησιμοποιούνται τεχνολογίες, που επιτρέπουν στους ειδικούς να κοιτάξουν πολλά γονίδια (πάνελ γονιδίων), τα οποία σχετίζονται με κληρονομικότητα (μεταβίβαση) στο πεπτικό σύστημα.

«Με απλά λόγια, αυτά τα μοριακά τεστ γίνονται πάνω στον όγκο και μπορούμε να πούμε αν υπάρχει κληρονομικότητα, αλλά γίνονται και σε υγιείς συγγενείς ασθενών, για τη διερεύνηση τυχόν προδιάθεσης. Όπως έχουμε τον έλεγχο των γονιδίων BRCA1 και BRCA2 στον καρκίνο του μαστού, έχουμε, πλέον, ανάλογους ελέγχους και για τα νεοπλάσματα του πεπτικού συστήματος», εξήγησε ο παθολόγος - ογκολόγος Μιχάλης Καραμούζης, επίκουρος καθηγητής της Ιατρικής Σχολής του ΕΚΠΑ, πρόεδρος του Ινστιτούτου Μοριακής Ιατρικής και Βιοϊατρικής Έρευνας (ΙΜΒΕ), εν όψει επιστημονικής Διημερίδας με θέμα «Νεότερα Δεδομένα στα Νεοπλάσματα του Πεπτικού Συστήματος», που θα γίνει 29-30 Ιανουαρίου στην Αίγλη Ζαππείου (αίθουσα Ολυμπία), υπό την αγίδα της Ιατρικής Σχολής του ΕΚΠΑ.

Στους καρκίνους του πεπτικού εντάσσονται ο καρκίνος του οισοφάγου, ο καρκίνος του στομάχου, ο καρκίνος του ήπατος, ο καρκίνος του παγκρέατος και ο καρκίνος του παχέος εντέρου. Πρόκειται για κακοήθειες που εμφανίζονται συνήθως μετά την ηλικία των 60 ετών και ο προληπτικός έλεγχος είναι καταλυτικής σημασίας, καθώς σώζει ζωές. Η κολονοσκόπηση, η γαστροσκόπηση, η καλή διατροφή, αλλά και η άσκηση (νέες μελέτες έδειξαν ότι η υγιεινή διατροφή και η άσκηση αυξάνουν τις γονιδιακές μας αντιστάσεις στον καρκίνο) είναι οι βασικές μέθοδοι, με τις οποίες μπορεί να γίνει η πρόληψη. Οι ειδικοί προτείνουν ο έλεγχος να ξεκινά στην ηλικία των 50 ετών, εκτός αν υπάρχουν περιστατικά μέσα στην οικογένεια, οπότε καλό είναι οι προληπτικές εξετάσεις να γίνονται νωρίτερα.

Όπως τονίζει ο κ. Καραμούζης: «Στην εκδήλωση αυτή δίνεται η δυνατότητα διαδραστικής συζήτησης για τις νεότερες εξελίξεις μεταξύ των συμμετεχόντων και όλων των ειδικοτήτων, που εμπλέκονται στην πρόληψη, διάγνωση και θεραπεία αυτής της μεγάλης ομάδας νεοπλασμάτων. Η πολυδιάστατη και δομημένη θεραπευτική προσέγγιση των ασθενών, που διαγιγνώσκονται με προκαρκινικές βλάβες και κακοήθη νεοπλάσματα στο πεπτικό σύστημα, είναι προαπαιτούμενο για το βέλτιστο θεραπευτικό τους αποτέλεσμα. Παλαιότερα δεν υπήρχαν δεδομένα για τα νεοπλάσματα του πεπτικού, αλλά, πλέον, με τα νέα «όπλα» που έχουμε στη διάθεσή μας και τη συνεργασία όλων των ειδικοτήτων, επιτυγχάνεται επιβίωση κατά 3-4 χρόνια παραπάνω σε ασθενείς με μεταστατική νόσο, ενώ τα ποσοστά ίασης σε ασθενείς που διαγιγνώσκονται σε αρχικό στάδιο φθάνουν το 60-70%».

Στην επιστημονική Διημερίδα συμμετέχουν όλες, ανεξαιρέτως, οι ειδικότητες που έχουν ως αντικείμενο τα νεοπλάσματα του πεπτικού συστήματος, ενώ δίνεται ιδιαίτερη βαρύτητα στη νέα γενιά επιστημόνων. Επειδή η έρευνα είναι η βάση κάθε νέας επιστημονικής εξέλιξης, το ΙΜΒΕ διοργανώνει - σε συνεργασία με την Επιστημονική Εταιρεία Φοιτητών Ιατρικής Ελλάδας (ΕΕΦΙΕ) - παράλληλη εκδήλωση με τίτλο «Φοιτητική Αριστεία». Φοιτητές Ιατρικής έχουν ετοιμάσει και θα παρουσιάσουν πρωτότυπες επιστημονικές εργασίες πάνω στα νεοπλάσματα του πεπτικού, ενώ θα χορηγηθούν και Μόρια Συνεχιζόμενης Ιατρικής Εκπαίδευσης.

</div>
</div>