Ο Ελληνικός Ερυθρός Σταυρός, κατόπιν αιτήματος της Γενικής Γραμματείας Πληθυσμού &amp; Κοινωνικής Συνοχής του Υπουργείου Εσωτερικών και Διοικητικής Ανασυγκρότησης, ανταποκρίθηκε θετικά στη διάθεση κλιμακίων με εθελοντές και επαγγελματίες, προκειμένου να συνδράμει σε καθημερινή βάση (από τις 8.00 π.μ. έως τις 9.00 μ.μ.) τη λειτουργία του Προσωρινού Κέντρου Φιλοξενίας Προσφύγων στο Γήπεδο TAE KWON DO στην περιοχή του Παλαιού Φαλήρου.
Ήδη, από την Τετάρτη 25 Νοεμβρίου 2015, επαγγελματικό και εθελοντικό προσωπικό του Ελληνικού Ερυθρού Σταυρού βρίσκεται στο Γήπεδο TAE KWON DO και συμβάλλει στην προετοιμασία και οργάνωση του χώρου, ο οποίος αναμένεται να φιλοξενήσει το προσεχές διάστημα νεοαφιχθέντες πρόσφυγες και μετανάστες.
Επίσης, συνεχής είναι η παρουσία και των τριών Σωμάτων (Νοσηλευτικής, Κοινωνικής Πρόνοιας, Σαμαρειτών Διασωστών) του Ελληνικού Ερυθρού Σταυρού στα Κέντρα Προσωρινής Φιλοξενίας Προσφύγων στον Ελαιώνα και στο Ελληνικό είτε μέσω της διανομής ανθρωπιστικής βοήθειας, είτε μέσω της στελέχωσης των ιατρείων των παραπάνω Κέντρων Φιλοξενίας με επαγγελματικό και νοσηλευτικό προσωπικό του Οργανισμού.