<p>Δραματική είναι η κατάσταση που αντιμετωπίζουν τα παιδιά με αναπηρία στην Ελλάδα στον τομέα της εκπαίδευσης, σύμφωνα με έρευνα της «ActionAid». </p>
<p>Αναλυτικότερα, και σύμφωνα με ποιοτική έρευνα της μη κυβερνητικής οργάνωσης, μόλις το 15% των παιδιών με αναπηρία στην Ελλάδα υπολογίζεται πως έχει πρόσβαση στην εκπαίδευση, με σημαντικά προβλήματα και ελλείψεις να εντοπίζονται τόσο στις υποδομές, όσο και σε ανθρώπινο δυναμικό. </p>
<p>Σύμφωνα με την «ActionAid», οι ανεπαρκείς υπηρεσίες μεταφοράς των μαθητών στο σχολείο, η απουσία υποδομών στα σχολεία για να δεχτούν μαθητές με αναπηρία, το περιορισμένο εποπτικό υλικό, το λίγο ανθρώπινο δυναμικό και η απουσία σταθερής και επαρκούς χρηματοδότησης της ειδικής εκπαίδευσης, είναι οι λόγοι που οδηγούν τα παιδιά με αναπηρία εκτός σχολείου.</p>
<p>Σημειώνεται ότι η απουσία μητρώου καταγραφής των παιδιών με αναπηρία στη χώρα μας δεν επιτρέπει να σχηματιστεί πλήρης εικόνα για τον αριθμό των παιδιών που βρίσκονται εκτός εκπαίδευσης. </p>
<p>Ωστόσο, και σύμφωνα τα στοιχεία που ενσωμάτωσε η Ελλάδα σε έκθεσή της προς την Επιτροπή του ΟΗΕ για τα Δικαιώματα του Παιδιού, τα παιδιά με αναπηρία στην Ελλάδα είναι 200.000, ενώ κατά το εκπαιδευτικό έτος 2010-2011 μόλις τα 31.761 πήγαιναν σχολείο.</p>
<p>Από αυτά, τα 24.105 φοιτούσαν σε σχολεία γενικής εκπαίδευσης και τα 7.656 σε ειδικά σχολεία.</p>