Εφαρμόζοντας μια ριζοσπαστική προσέγγιση, Αμερικανοί επιστήμονες υποστηρίζουν ότι βρίσκονται ένα βήμα πιο κοντά στην παρασκευή ενός νέου εμβολίου ενάντια στον HIV, με τα πρώτα αποτελέσματα των πειραμάτων τους να είναι άκρως ενθαρρυντικά.

Αν και τα περισσότερα εμβόλια ουσιαστικά «εκπαιδεύουν» το ανοσοποιητικό σύστημα ώστε να μπορέσει να αντιμετωπίσει μια λοίμωξη, οι ερευνητές από το Ινστιτούτο Scripps της Καλιφόρνια επιχείρησαν μια διαφορετική προσέγγιση, επεμβαίνοντας στο DNA των πειραματόζωων, ώστε να προσδώσουν στα κύτταρά τους την ικανότητα να καταπολεμούν τον HIV.

Οι πρώτες δοκιμές που πραγματοποιήθηκαν σε πιθήκους υποδεικνύουν ότι το εμβόλιο μπορεί να παράσχει πλήρη προστασία ενάντια στον ιό για αρκετές εβδομάδες. Μάλιστα, σύμφωνα με τα στοιχεία που δημοσιεύονται στην επιθεώρηση Nature, το εμβόλιο παρείχε στα πειραματόζωα προστασία από όλους τους τύπους του HIV για τουλάχιστον 34 εβδομάδες.

Το εμβόλιο παρείχε μάλιστα προστασία ακόμη και όταν το ιικό φορτίο ήταν πολύ μεγάλο, αντίστοιχο με το ιικό φορτίο που εντοπίζεται σε χρονίως πάσχοντες, δίνοντας ελπίδες στους ερευνητές για θετικά αποτελέσματα και σε ασθενείς που έχουν ήδη μολυνθεί από τον HIV.

Οι ερευνητές χαρακτηρίζουν το αποτέλεσμα αυτό «εξαιρετικά σημαντικό» και επιθυμούν να ξεκινήσουν άμεσα δοκιμές σε ανθρώπους.