Με αφορμή τον Οκτώβριο, μήνα πρόληψης του καρκίνου του μαστού, το Α’ Εργαστήριο Ακτινολογίας της Ιατρικής Σχολής του Εθνικού Καποδιστριακού Πανεπιστημίου Αθηνών αποφάσισε να προσφέρει βοήθεια σε άπορες και ανασφάλιστες γυναίκες, παρέχοντας δωρεάν προληπτικό έλεγχο με μαστογραφία.

Έτσι, θα δοθεί η δυνατότητα εκτέλεσης 50 μαστογραφιών δωρεάν, στη Μονάδα Μαστογραφίας του Εργαστηρίου Ακτινολογίας του «Αρεταίειου» Νοσοκομείου, από 19 έως 23 Οκτωβρίου 2015.

«Λόγω των δυσκολιών που έχουν ανακύψει εξαιτίας της οικονομικής κρίσης στη χώρα μας, η συνεισφορά αυτή κρίνεται επιτακτική όσο ποτέ άλλοτε» σημειώνει η καθηγήτρια Ακτινολογίας Λ.Ε. Μουλοπούλου, διευθύντρια του Α’ Εργαστηρίου Ακτινολογίας της Ιατρικής Σχολής Αθηνών.

Για πληροφορίες και ραντεβού καλείτε στο τηλέφωνο του Τμήματος 210 7286162.