Το νέο Τμήμα Βραχείας Νοσηλείας του Αρεταιείου Πανεπιστημιακού Νοσοκομείου εγκαινιάζεται την ερχόμενη Πέμπτη, 7 Απριλίου, και ώρα 12:00. Η τελετή εγκαινίων θα πραγματοποιηθεί στο Αμφιθέατρο του Αρεταιείου Νοσοκομείου (Βασιλίσσης Σοφίας 76).

Αναλυτικότερα, στο πλαίσιο της βελτίωσης της λειτουργίας της, και στην προσπάθεια μείωσης του χρόνου αναμονής των ασθενών για χειρουργικές θεραπείες που απαιτούν βραχύ χρόνο μετεγχειρητικής νοσηλείας, η Β’ Χειρουργική Κλινική του Αρεταιείου Νοσοκομείου εγκαινιάζει εξειδικευμένο Τμήμα Βραχείας Νοσηλείας. 

Πρόκειται για ένα Τμήμα που παρέχει τη δυνατότητα διενέργειας χειρουργικών επεμβάσεων με χρονικά μικρότερη, αλλά παράλληλα ασφαλή, νοσηλεία.

Για τους ανωτέρω λόγους έγινε από 4ετίας πλήρης ανακαίνιση και εξοπλισμός σύγχρονου και ειδικά διαμορφωμένου χώρου για τη λειτουργία του Τμήματος Βραχείας Νοσηλείας, με πλήρως εξοπλισμένη αίθουσα χειρουργείου για λαπαροσκοπικές επεμβάσεις.

Ο στόχος του Τμήματος θα είναι να εξυπηρετήσει 600-800 ασθενείς μέσα στο έτος. 

Αυτό θα βοηθήσει ιδιαιτέρως στην αποσυμφόρηση της λίστας αναμονής για εισαγωγή στη Β’ Χειρουργική Κλινική, στην οποία περιλαμβάνονται και ασθενείς με σοβαρά προβλήματα υγείας, τα οποία αφορούν κυρίως σε ογκολογικές ασθένειες, και στους οποίους ο συνολικός χρόνος νοσηλείας είναι μακρύτερος έως την έξοδό τους από το νοσοκομείο.
