Αβέβαιο, για μια ακόμη φορά, κρίνεται το μέλλον της Ελληνικής Εταιρίας Νόσου Αλτσχάϊμερ και Συγγενών Διαταραχών Βόλου, έπειτα από απάντηση του Αναπληρωτή Υπουργού Οικονομικών κ. Δ. Μάρδα σε σχετική αναφορά που κατέθεσε ο βουλευτής Μαγνησίας Νέας Δημοκρατίας Χρ. Μπουκώρος.

Σύμφωνα με τον Αναπληρωτή Υπουργό Οικονομικών, οι πιστώσεις του κρατικού προϋπολογισμού, που έχουν προβλεφθεί για επιχορήγηση των μονάδων ψυχικής υγείας, κατανέμονται βάσει απόφασης του αρμόδιου διατάκτη επί του θέματος, που στην παρούσα περίπτωση είναι το Υπουργείο Υγείας, το οποίο κωλυσιεργεί.

Ουσιαστική απάντηση στο μείζον ζήτημα της υποχρηματοδότησης που αντιμετωπίζει το Κέντρο Νόσου Αλτσχάϊμερ δεν έχει δοθεί. Αποτέλεσμα αυτής της κατάστασης είναι η μισθοδοσία των εργαζομένων να μην καταβάλλεται και τα λειτουργικά έξοδα να συσσωρεύονται συνεχώς, θέτοντας σε κίνδυνο τη βιωσιμότητα της Μονάδας και τη διαμονή των ενοίκων.