Υπνηλία στο γραφείο; Εκτός από την ανία, το βαρύ φαγητό και την έλλειψη ύπνου, μία νέα μελέτη αποκαλύπτει μια ακόμη, όχι και τόσο προφανή αιτία: τον <strong>ελλιπή αερισμό των σύγχρονων κτηρίων</strong>.

Σύμφωνα με αμερικανούς επιστήμονες, στα κτήρια με σφραγισμένα παράθυρα τα οποία λειτουργούν με ανακυκλωμένο αέρα, μπορεί να αυξηθούν κατακόρυφα τα επίπεδα του διοξειδίου του άνθρακα, με συνέπεια όποιος βρίσκεται μέσα, να νιώσει την ικανότητα συγκέντρωσης της προσοχής και λήψης αποφάσεων να φθίνει.

Η κύρια πηγή διοξειδίου του άνθρακα στους κλειστούς χώρους είναι οι άνθρωποι, καθώς κάθε φορά που εισπνέουν, έλκουν το οξυγόνο από το περιβάλλον και κάθε φορά που εκπνέουν, απελευθερώνουν διοξείδιο.

Έτσι, ενώ η μέση συγκέντρωση του αερίου στους εξωτερικούς χώρους είναι περίπου 380 μέρη ανά εκατομμύριο (ppm), στους αεροστεγώς κλεισμένους εσωτερικούς φθάνει να είναι μερικές χιλιάδες ppm.

Τα υψηλά επίπεδα στους εσωτερικούς χώρους συνήθως οφείλονται στον ελλιπή αερισμό, ο οποίος με τη σειρά του οφείλεται στην <strong>κατασκευή κτηρίων με σταθερά κλειστά παράθυρα για να γίνεται εξοικονόμηση ενέργειας</strong>, σύμφωνα με τους ερευνητές.

Την σχετική έρευνα πραγματοποίησαν επιστήμονες από το Πολιτειακό Πανεπιστήμιο της Νέας Υόρκης και το Εθνικό Εργαστήριο Laurence Berkley.

Όπως ανακάλυψαν, η συγκέντρωση διοξειδίου του άνθρακα στα κτήρια γραφείων συνήθως είναι 1.000 ppm, αλλά ειδικά στις αίθουσες συνεδριάσεων, οι οποίες κατά κανόνα είναι μικρές και φιλοξενούν πάρα πολλά άτομα ταυτοχρόνως, είναι πολύ υψηλότερη.

Οι επιστήμονες εξέφρασαν την έκπληξή τους για τα ευρήματά τους, τα οποία είναι τα πρώτα που συσχετίζουν τα υψηλά επίπεδα διοξειδίου του άνθρακα με τις <strong>μειωμένες επιδόσεις στη δουλειά</strong>.