<strong>Δωρεάν μετρήσεις</strong> γλυκοζυλιωμένης αιμοσφαιρίνης (HbA1c), προσφέρει το Ιατρείο Κοινωνικής Αποστολής του Ιατρικού Συλλόγου Αθηνών, με αφορμή την <strong>Παγκόσμια Ημέρα κατά του Διαβήτη (14 Νοεμβρίου).</strong> Η δράση διοργανώνεται σε συνεργασία με το Εθνικό Κέντρο Έρευνας, Πρόληψης και Θεραπείας του Σακχαρώδη Διαβήτη και των Επιπλοκών του (ΕΚΕΔΙ).

Συγκεκριμένα, την <strong>Πέμπτη 12 και </strong>την<strong> Παρασκευή 13 Νοεμβρίου,</strong> από τις 09:00 το πρωί έως και τις 17:00 το απόγευμα, οι εθελοντές γιατροί του Ιατρείου Κοινωνικής Αποστολής (Σεβαστουπόλεως 113, Αθήνα) θα κάνουν δωρεάν μετρήσεις HbA1c και θα ενημερώνουν τους πολίτες για τον σακχαρώδη διαβήτη.

Παράλληλα, την Παρασκευή 13 Νοεμβρίου (19:30 - 21:00), θα πραγματοποιηθεί στο Δημαρχείο Αμαρουσίου (Βασ. Σοφίας 9 και Δημ. Μόσχα) ενημερωτική εκδήλωση για το κοινό, όπου ειδικοί επιστήμονες θα ενημερώσουν τους πολίτες για όλα τα νεότερα δεδομένα για τον σακχαρώδη διαβήτη.

Οι δράσεις εντάσσονται στο πλαίσιο του Προγράμματος Ενημέρωσης και Ευαισθητοποίησης τόσο των γιατρών και επαγγελματιών υγείας, όσο και του κοινού, γύρω από το σακχαρώδη διαβήτη, με τίτλο «Η ζωή με τον σακχαρώδη διαβήτη», που διοργανώνεται από το ΕΚΕΔΙ σε Σητεία, Αθήνα και Ναύπλιο.

«Η έγκυρη ενημέρωση και ευαισθητοποίηση των Ελλήνων πολιτών γύρω από τη σύγχρονη 'μάστιγα' του σακχαρώδη διαβήτη είναι ζωτικής σημασίας για την αποτελεσματική πρόληψη και αναχαίτιση της ανοδικής πορείας του και στην Ελλάδα» σημειώνει ο πρόεδρος του ΙΣΑ, Γιώργος Πατούλης.