Συνεδριάζει εκτάκτως σήμερα το Δ.Σ. του ΕΟΠΥΥ, προκειμένου όπως λένε οι πληροφορίες, να γίνει η μεταφορά των ταμειακών διαθέσιμων του Οργανισμού προς την ΤτΕ, καθώς όπως είναι γνωστό τα ελληνικά ταμεία φαίνεται να"αδειάζουν" και η κυβέρνηση ψάχνει από παντού να βρει διέξοδο.

Την προηγούμενη εβδομάδα είχε σταλεί έγγραφο με την υπογραφή του γενικού διευθυντή οικονομικών του Υπ. Υγείας Θεόδωρου Κοματά, με το οποίο ζητούνταν και από τους διοικητές των δημόσιων νοσοκομείων να ενημερώσουν για τα ταμειακά τους διαθέσιμα.
Λόγω της παραπάνω εξέλιξης, όπως αναφέρουν ιδιώτες πάροχοι, δεν θα πληρωθούν όπως αναμενόταν αυτές τις ημέρες, οι ιδιωτικές κλινικές και οι μονάδες αιμοκάθαρσης. Πρόκειται για οφειλές του μήνα Ιανουαρίου.
Την ίδια ώρα, μετά το έγγραφο που εστάλη στα δημόσια νοσοκομεία για τα ταμειακά τους διαθέσιμα έχουν προκύψει πολλά ερωτήματα σχετικά με τον τρόπο που έγινε η κοινοποίηση. Όσοι γνωρίζουν καλά το χώρο των νοσοκομείων σημειώνουν πως το έγγραφο θα έπρεπε να είχε σταλεί από την πολιτική ηγεσία του υπουργείου Υγείας και όχι από το γενικό διευθυντή οικονομικών του υπουργείου, ο οποίος δεν έχει τη δικαιοδοσία να δίνει εντολές στις διοικήσεις των νοσοκομείων.