Μηνυτήρια αναφορά κατά παντός υπευθύνου κατέθεσαν οι βουλευτές της Δημοκρατικής Συμπαράταξης Εύη Χριστοφιλοπούλου, Ανδρέας Λοβέρδος και Βασίλης Κεγκέρογλου, αναφορικά με τις προσλήψεις ιατρών μέσω ΚΕΕΛΠΝΟ.

Αναλυτικότερα και όπως αναφέρεται στη σχετική ανακοίνωση «αφορμή ήταν τα δημοσιεύματα για παράνομες παρεμβάσεις εκ μέρους της πολιτικής ηγεσίας του Υπουργείου Υγείας κατά την διαμόρφωση των τελικών αποτελεσμάτων για την πρόσληψη ιατρών μέσω ΚΕΕΛΠΝΟ για την πλήρωση κενών θέσεων στις Μονάδες Εντατικής Θεραπείας και Μονάδες Αυξημένης Φροντίδας της χώρας». 

Κατά τη Δημοκρατική Συμπαράταξη «οι βουλευτές, θεωρώντας ύψιστο καθήκον τους την υπεράσπιση του Κράτους Δικαίου, κρίνουν επιβεβλημένη την πλήρη διαλεύκανση της υπόθεσης και την απόδοση των ποινικών ευθυνών, εφόσον προκύψουν, μέσα από την δικαστική βάσανο, στο πλαίσιο της ποινικής διαδικασίας. Για το λόγο αυτό ζητούν να διερευνηθεί εάν συντρέχει περίπτωση τέλεσης ποινικών αδικημάτων, καθώς επίσης και τα πρόσωπα, τα οποία τέλεσαν τα αδικήματα αυτά».
