<strong>Αν αγωνίζεστε να κόψετε το κάπνισμα, αλλά δεν τα καταφέρνετε μόνοι σας, ίσως είναι μια καλή ιδέα να δοκιμάσετε και τις θεραπείες με υποκατάστατα νικοτίνης.</strong>

Ο φαρμακοποιός της γειτονιάς σας θα σας προτείνει τα κατάλληλα προϊόντα και θα επιλέξετε αυτό που σας εμπνέει περισσότερο.

Τα υποκατάστατα νικοτίνης είναι η πιο διαδεδομένη φαρμακευτική προσέγγιση για όσους δυσκολεύονται να κόψουν το κάπνισμα «μαχαίρι».

<img src="http://www.y-o.gr/images/Article-Images/nikotin.jpg" alt="" />

Θα σας βοηθήσει λοιπόν ως εξής:

1) Μειώνει τα συμπτώματα που συνοδεύουν την αποχή από το κάπνισμα.

2) Μειώνει την έντονη επιθυμία για τσιγάρο.

3) Μπορεί να λειτουργήσει ως ανασταλτικός παράγοντας της ψυχολογικής εξάρτησης που δημιουργείται μέσω της τελετουργίας του ανάμματος του τσιγάρου.

4) Αποτελεί έναν τρόπο αντιμετώπισης της επιθυμίας σε περιόδους όπου το άτομο μπορεί να αισθανθεί έντονη επιθυμία για τσιγάρο.

Υπάρχουν έξι ενδεδειγμένες διαθέσιμες μορφές θεραπείας υποκατάστασης με νικοτίνη: η τσίχλα, το αυτοκόλλητο, η ρινική και η εισπνεύσιμη μορφή χορήγησης, η υπογλώσσια μορφή και οι παστίλιες.

<strong>Τα Αυτοκόλλητα Νικοτίνης:</strong> Τα αυτοκόλλητα νικοτίνης κυκλοφορούν σε δόσεις των 5, 10 και 15mg. Είναι επιθέματα, τα οποία ο καπνιστής κολλά σε κάποιο άτριχο σημείο του δέρματος, συνήθως στο μπράτσο.

Κάθε μέρα, ένα καινούριο αυτοκόλλητο θα πρέπει να τοποθετείται σε διαφορετικό σημείο του σώματος, ώστε να μην ερεθιστεί το δέρμα.

Η δόση εκκίνησης είναι συνήθως στα 15 mg και βαθμιαία μειώνεται στα 10 mg και μετά στα 5 mg.

Καλό είναι, τα αυτοκόλλητα νικοτίνης να μην χρησιμοποιούνται για περισσότερο από οκτώ εβδομάδες.

Είναι απαραίτητο όμως να συμβουλευτείτε το γιατρό ή τον φαρμακοποιό σας για την απαραίτητη δόση και τη διάρκεια της αγωγής.

<strong>Οι Τσίχλες Νικοτίνης:</strong> Οι τσίχλες κυκλοφορούν σε δόσεις των 2mg και των 4mg.

Η επιλογή εξαρτάται από τον βαθμό της εξάρτησής του καπνιστή.

Συνήθως, η τσίχλα θα πρέπει να λαμβάνεται για ένα-δύο μήνες και μέσα στον επόμενο μήνα να μειώνεται η χρήση της.

Μια τσίχλα απελευθερώνει νικοτίνη για περίπου 30΄.

Η δοσολογία αφορά τη χρήση μιας τσίχλας κάθε δύο ώρες.

<strong>Το Ρινικό Σπρέι Νικοτίνης:</strong> Το ρινικό σπρέι νικοτίνης απελευθερώνει γρήγορα νικοτίνη στον βλεννογόνο της μύτης.

Η χρήση του περιλαμβάνει μια-δύο εισπνοές κάθε ώρα.

Χρησιμοποιείται το λιγότερο οκτώ φορές την ημέρα και όχι περισσότερο από σαράντα φορές και για διάστημα όχι μεγαλύτερο των οκτώ εβδομάδων.

<strong>H Πίπα Νικοτίνης:</strong> Η πίπα νικοτίνης είναι ένας κύλινδρος που μοιάζει με τσιγάρο και απελευθερώνει νικοτίνη σε μεγάλη δόση.

Η πίπα νικοτίνης φαίνεται ελκυστική, γιατί χρησιμοποιώντας την, ο καπνιστής μιμείται την κίνηση του καπνίσματος.

Κατόπιν, εφόσον έχει αποσυνδεθεί η συνήθεια του καπνίσματος με το τσιγάρο, είναι πιο εύκολο για τον καπνιστή να διακόψει τη χρήση της πίπας.

Ως προς τη δοσολογία, δεν πρέπει να ξεπερνιούνται οι δεκαέξι δόσεις νικοτίνης την ημέρα και οι δώδεκα εβδομάδες χρήσης.

<strong>Υπάρχουν Παρενέργειες;</strong>

Οι πιο κοινές παρενέργειες από τη χρήση της είναι οι τοπικές αντιδράσεις, ιδιαιτέρως ο ερεθισμός του δέρματος από τη χρήση του αυτοκόλλητου και η ρινική ενόχληση από τη χρήση του σπρέι, οι οποίες συνήθως δεν απαιτούν διακοπή της θεραπείας.

Επιπλέον, ένα σύμπτωμα της αποχής από τον καπνό που εμφανίζεται και στη θεραπεία υποκατάστασης είναι οι διαταραχές του ύπνου.