Καθώς οι κοσμητικοί (έγχρωμοι) φακοί επαφής (ΦΕ) αποτελούν ένα προϊόν που έρχεται σε άμεση επαφή με τα μάτια, δεν θα πρέπει να αντιμετωπίζονται απερίσκεπτα ως ένα «αξεσουάρ». Ακόμα και η προσωρινή ή περιστασιακή τους χρήση, απαιτεί τον απαραίτητο έλεγχο και την σωστή επιλογή του κατάλληλου προϊόντος, από εξειδικευμένους εφαρμοστές <strong>πριν </strong>από την αγορά τους έτσι ώστε να διασφαλισθεί η άριστη οφθαλμική υγεία.

Παρόλο που οι κίνδυνοι μολύνσεων από κακή χρήση είναι ίδιοι τόσο για τους έγχρωμους, όσο και για τους «διάφανους» ΦΕ που χρησιμοποιούνται για τη διόρθωση διαθλαστικών σφαλμάτων, τα άτομα που αγοράζουν ΦΕ από μη πιστοποιημένους προμηθευτές, στερούνται σωστής πληροφόρησης και εκπαίδευσης για ασφαλή χρήση.

Επίσης τείνουν να επισκέπτονται σπανιότερα τον εφαρμοστή τους και δυστυχώς, αφότου έχουν ήδη εμφανίσει δυσάρεστα συμπτώματα και ενοχλήσεις.

Η αναζήτηση συμβουλών-οδηγιών χρήσης και συντήρησης από το  διαδίκτυο ή από φίλους και γνωστούς που ήδη φορούν ΦΕ, τις περισσότερες φορές οδηγεί σε ημιμάθεια και λανθασμένους χειρισμούς, με αποτέλεσμα την αύξηση του κινδύνου εμφάνισης επιπλοκών.

Ακολουθώντας αυτούς τους απλούς αλλά βασικούς κανόνες υγιεινής, διασφαλίζουμε την υγεία των ματιών μας :
<div>
<ol>
	<li>Επιλέγουμε τους φακούς, κοσμητικούς ή διαθλαστικούς, <strong>πάντα </strong>κατόπιν συνεννόησης με τον οπτικό-οπτομέτρη μας, και από οπτικά καταστήματα που έχουν άδεια εφαρμογής ΦΕ.</li>
	<li>Διατηρούμε τους ΦΕ στην ειδική θήκη τους, ξεπλένοντάς την μετά από την χρήση, <strong>μόνο </strong>με το ειδικό διάλυμα καθαρισμού των ΦΕ και <strong>ποτέ </strong>σε νερό ή φυσιολογικό ορό. Την αντικαθιστούμε συχνά.</li>
	<li>Ακολουθούμε τις συστάσεις σχετικά με τη χρήση και τον καθαρισμό των φακών: Ξεπλένουμε και τρίβουμε τους φακούς μας πριν και μετά την χρήση τους <strong>μόνο </strong>με το ειδικό υγρό καθαρισμού. Δεν χρησιμοποιούμε το διάλυμα καθαρισμού <strong>ποτέ </strong>μετά την ημερομηνία λήξης του.</li>
	<li>Πλένουμε πολύ καλά τα χέρια μας πριν και μετά τη χρήση των ΦΕ και τα σκουπίζουμε με απορροφητικό χαρτί.</li>
	<li><strong>Ποτέ </strong>δεν χρησιμοποιούμε νερό βρύσης για να ξεπλύνουμε ή να αποθηκεύσουμε τους ΦΕ μας.</li>
	<li><strong>Ποτέ </strong>δεν κοιμόμαστε με τους ΦΕ, εκτός αν έχουμε διαφορετική ενημέρωση από τον εξειδικευμένο εφαρμοστή και μόνο εάν το επιτρέπουν οι προδιαγραφές των ΦΕ.</li>
	<li>Χρησιμοποιούμε και αντικαθιστούμε τους ΦΕ μας πάντοτε σύμφωνα με το προτεινόμενο από τον εφαρμοστή πρόγραμμα χρήσης και αντικατάστασης.</li>
	<li><strong>Ποτέ</strong> δεν ανταλλάσσουμε φακούς με άλλους χρήστες.</li>
</ol>
</div>