Ένα εμβόλιο στο μέλλον θα ρίχνει έως και επί έξι μήνες την υψηλή αρτηριακή πίεση των υπερτασικών, οι οποίοι θα απαλλαχθούν από τα καθημερινά χάπια. Οι πετυχημένες δοκιμές σε πειραματόζωα (αρουραίους) ανοίγουν πλέον τον δρόμο για τη δοκιμή του πειραματικού εμβολίου και στους ανθρώπους.

Οι ιάπωνες ερευνητές, με επικεφαλής τον καθηγητή Χιρονόρι Νακαγκάμι του Πανεπιστημίου της Οζάκα, που έκαναν τη σχετική δημοσίευση στο περιοδικό «Hypertension» (Υπέρταση) του Αμερικανικού Καρδιολογικού Συλλόγου, ανοσοποίησαν υπερτασικούς αρουραίους, χορηγώντας τους ένα εμβόλιο (χωρίς ένεση) σε τρεις δόσεις, με ενδιάμεσα διαλείμματα δύο εβδομάδων.

Το εμβόλιο όχι μόνο μείωσε την πίεση του αίματος για χρονικό διάστημα έως ενός εξαμήνου, αλλά επίσης μείωσε τις βλάβες των ιστών στην καρδιά και στα αιμοφόρα αγγεία εξαιτίας της υπέρτασης. Δεν υπήρξαν παρενέργειες ή σημάδια βλαβών σε άλλα όργανα, όπως στα νεφρά ή στο ήπαρ.

Το εμβόλιο DNA, μέσω της δημιουργίας των κατάλληλων αντισωμάτων, στοχεύει στην αγγειοτενσίνη ΙΙ, μία ορμόνη που αυξάνει την πίεση του αίματος, καθώς αναγκάζει τα αιμοφόρα αγγεία να συσταλούν. Η στένωση των αγγείων προκαλεί υπέρταση και υποχρεώνει την καρδιά να «δουλεύει» πιο σκληρά.

Οι ερευνητές ευελπιστούν ότι είναι θέμα χρόνου να υπάρξει ένα εμβόλιο για τους ανθρώπους, το οποίο θα αποτελέσει μια αξιόπιστη εναλλακτική λύση για τη θεραπεία της υπέρτασης, ώστε οι ασθενείς να μην χρειάζεται να παίρνουν χάπια καθημερινά. Συχνά οι υπερτασικοί ξεχνούν να πάρουν το φάρμακό τους, πράγμα που τους θέτει σε κίνδυνο για καρδιαγγειακό επεισόδιο.

Το εμβόλιο DNA δρα με παρόμοιο τρόπο με τα φάρμακα κατά της υπέρτασης, βοηθώντας τα αιμοφόρα αγγεία να χαλαρώσουν και να διασταλούν, πράγμα που μειώνει την πίεση του αίματος. Έχουν υπάρξει και άλλες προσπάθειες, εδώ και δύο περίπου δεκαετίες, για άλλου τύπου εμβόλια κατά της υπέρτασης, όμως χωρίς ιδιαίτερη επιτυχία, καθώς δεν έχουν εμφανίσει ανάλογης χρονικής διάρκειας αποτελεσματικότητα, ενώ συνήθως συνοδεύονται και από παρενέργειες τύπου γρίπης.

Επιπλέον, σύμφωνα με τους ερευνητές, το νέο εμβόλιο θα παρέχει φθηνότερη θεραπεία. Οι πρώτες κλινικές δοκιμές του σε ανθρώπους θα ξεκινήσουν σε λίγα χρόνια στην Ιαπωνία ή σε άλλη χώρα.

Η ίδια τεχνολογία θα μπορούσε να οδηγήσει στη δημιουργία εμβολίων και για άλλες παθήσεις. Προς το παρόν πάντως, κανένα εμβόλιο DNA δεν έχει εγκριθεί προς χρήση σε καμία χώρα, αλλά αρκετά βρίσκονται υπό δοκιμή, σύμφωνα με το Παγκόσμιο Οργανισμό Υγείας.

Το κάπνισμα, η παχυσαρκία, η σωματική αδράνεια, το σχετικό οικογενειακό ιστορικό και το στρες αυξάνουν τον κίνδυνο για εμφάνιση υπέρτασης, από την οποία πάσχουν σχεδόν ένας στους τρεις ενηλίκους.